b'\n_START_ARTICLE_\nEetu Pennanen\n_START_PARAGRAPH_\nEetu Pennanen (s. 1992) on Savonlinnasta kotoisin oleva suomalainen lentopalloilija. Pennanen on pelannut urallaan yli 200 ottelua lentopalloliigassa ja esiintynyt kolmen eri liigaseuran riveiss\xc3\xa4. Viimeksi h\xc3\xa4n edusti kaudella 2015\xe2\x80\x932016 oululaista Ettaa. Aiemmin urallaan yleispelaajan roolissa pelaava Pennanen on esiintynyt kotikaupunkinsa Savonlinnan Saimaa Volleyn joukkueessa sek\xc3\xa4 Joensuun Riennon riveiss\xc3\xa4._NEWLINE_Toistaiseksi uransa parhaan kauden lentopalloliigassa Pennanen pelasi kaudella 2015\xe2\x80\x932016, jolloin h\xc3\xa4n voitti L\xc3\xa4hiTapiolan pistekilpailun ja sijoittui lentopalloliigan pistep\xc3\xb6rssin toiseksi. Aiemmilla kausilla pelaamissaan 172 p\xc3\xa4\xc3\xa4sarjaottelussa 1\xc2\xa0234 pistett\xc3\xa4 takonut Pennanen liki tuplasi kauden 2015\xe2\x80\x932016 aikana kaikkien aikojen pistem\xc3\xa4\xc3\xa4r\xc3\xa4ns\xc3\xa4, kun h\xc3\xa4n iski kauden aikana yhteens\xc3\xa4 534 pistett\xc3\xa4 oululaisjoukkueelle. Lentopallouralleen uutta nostetta oululaisseurasta hakenut Pennanen valittiin kaudella 2015\xe2\x80\x932016 kahdesti kuukauden t\xc3\xa4hdist\xc3\xb6joukkueeseen._NEWLINE_Pennanen on pituudeltaan vain 183\xc2\xa0cm. Siit\xc3\xa4 huolimatta taitavana lentopalloilijana tunnettu yleispelaaja on my\xc3\xb6s ulottuva hy\xc3\xb6kk\xc3\xa4yspelaajana. Kev\xc3\xa4\xc3\xa4ll\xc3\xa4 2016 Pennanen valittiin 27 pelaajan miesten maajoukkueryhm\xc3\xa4\xc3\xa4n. Pennanen valittiin my\xc3\xb6hemmin kes\xc3\xa4n 2015 15 pelaajan Maailmanliigan joukkueeseen.'